
e vremea când am auzit întâia oară povestea Planetei Homa 

şi a minunaţilor omuleţi verzi ce o populează eram doar o 

copilă. Iar istoria Hominideilor, alături de păţania ce i-a făcut 

pe de-a-ntregul cunoscuţi comunităţii noastre, mi-a fost 

spusă atunci de către o foarte bună... prietenă de joacă. 

Prietenă care o aflase la rândul ei de la un prieten comun și tot așa, de 

ajunseserăm să nu mai ştim cu exactitate cine de la cine o auzise mai întâi. 

Asta în ciuda faptului că ne cunoşteam cu toţii de atâta vreme, fiind tovarăşi 

de joacă din fragedă pruncie. Dar ce mai conta? Istorioara ni se păruse pe 

atunci atât de amuzantă şi de plină de învățăminte, încât, în scurtă vreme, 

ne-am îndrăgostit cu toţii de ea şi ne-o tot repovesteam unul altuia, cu 

înfloriturile de rigoare, de parcă ar fi fost cine ştie ce noutate. Şi ca să vă 

spun drept, amintindu-mi acum de perioada cu pricina, mă gândesc că dacă 

n-am fi povestit-o noi, copiii, cu siguranţă că n-am fi considerat păţania 

micilor Hominidei aşa de interesantă. Ba mai mult decât atât! Dacă 

întâmplarea ar fi făcut ca povestea să ne fi fost spusă de vreun adult, poate 
că mulți dintre noi ar fi găsit-o cam prea... moralizatoare. 

Din cauza aceasta am să încerc să v-o povestesc și vouă acum întocmai așa 

cum am păstrat-o în amintire. Asta deși am crescut între timp. Lucru pe care nu 


prea am cum să vi-l ascund şi pentru care, desigur, îmi cer mii şi mii de scuze! 

Pentru început va trebui să vă dau câteva lămuriri despre locul în care 
a început totul. 

Văzută din spaţiu, Planeta Homa este o planetă cam tot atât de 
frumoasă şi de verde pe cât e Pământul nostru de frumos şi de albastru. 
Dacă, din pură întâmplare, ar fi ajuns cineva în galaxia din care Homa încă 
mai face parte (una foarte îndepărtată de noi), ar fi numit-o „frumoasa 


planetă verde”. 

Pe Homa trăiau, în bună pace şi armonie, micii Hominidei — la fel 
de verzi şi de drăgălași precum era şi pământul pe care călcau. 

Celor mai curioși dintre voi, care poate se întreabă deja cum arătau 
Hominideii, am să le răspund că erau înalţi și voinici cât păstăile de mazăre 
ce cresc prin grădinile noastre. Că erau veseli, că aveau — 
la fel ca noi — fraţi şi surori și că păpau, fără să 
spună nici pâs, absolut tot ce li se punea în | 
farfurie. Asupra acestui ultim aspect ţin să insist, S 
pentru că trebuie să vă mărturisesc că şi eu m-am 
lăsat destul de greu convinsă la început. Dar acesta 
era adevărul gol-goluț! Închipuiţi-vă, Hominideii 
mâncau totul din farfurie! lar atunci când pe 
Homa începu să se găsească din ce în ce mai 
puţină mâncare, o linişte desăvârşită se aşter- 
nu la mesele lor. Nu se mai auzea decât 


clinchetul tacâmurilor pe farfurioarele de tablă. 


Ori scârțâituri, atunci când se întâmpla ca acestea 


să fie şterse cu vreo cojiță de pâine uscată (şi verde!). 

( h \ In acele vremuri grele, când planeta sărăcise din 
; / motive mult prea triste pentru a fi amintite aici, trei 
Hominidei se hotărâră s-o salveze. Ei se numeau 


Hominidel, Hominidoi şi Hominiduţa! 


Erau trei prieteni care aveau şi niște numere de 
înregistrare foarte mari (de ordinul catralioanelor!), 
asemeni Oricăror extratereștri care se respectă. 
Hominidel avea cam şapte ani și jumătate. 


Hominidoi vreo patru. 

Cât despre Hominiduţa... să tot fi avut vreo Pre 
şase, şase și ceva. Ani de-ai noştri, bineînţeles! Cel A 
puțin atât îmi amintesc că aveau în acea — 
memorabilă dimineață în care copiii se 
întâlniră și porniră să salveze planeta. 

— Ce aţi păpat la micul dejun? îi 
întrebă Hominiduţa pe băieţi, de îndată ce 
îi văzu. 

— Un cântec! răspunse Hominidoi, 
înciudat de-a dreptul. Şi pentru a arăta cât e de 
supărat, îşi împreună braţele peste piept şi își 
ridică năsucul în vânt, întocmai cum îi văzuse el 
pe părinţi că fac atunci când sunt supăraţi. 

— Eu am mâncat două! mărturisi Homi- 
nidel, care fiind vesel din fire continua să 
zâmbească. Asta în ciuda faptului că viaţa lor 
nu era prea senină. Dacă ajunseseră să își cânte 
unul altuia în loc de mâncare, cred că vă daţi 


seama cu toţii că n-o duceau bine deloc. 

— Eu una nu m-am săturat, oftă Hominiduţa. 

— Nici eu! declară, la fel de îmbufnar, Hominidoi. Şi nu pot pricepe, 
nici în ruptul antenelor, cine s-ar putea sătura cu așa ceva! 

— Mama şi tata, veni de îndată răspunsul candid al micuţei extraterestre. 

— Ce-ar fi dacă am pleca noi după mâncare? le propuse atunci Hominidel, 
care fiind la curent cu ultimele noutăţi, aflase că multe familii începuseră să își 
facă aprovizionarea de pe alte planete, mai înstărite decât a lor. 

Cei trei prieteni se urcară rapid la bordul unei farfurii zburătoare şi 
porniră în spaţiu. În mod normal, nu aveau voie s-o facă. Tot aşa cum nici 
vouă nu vă este permis să vă urcați la volanul mașinii părinţilor. Dar, date 
fiind împrejurările cu totul şi cu totul speciale, „le-am acordat circumstanţe 
atenuante”, cum spun adulţii. Ceea ce înseamnă că îi putem scuza. 

Odată urcați la bordul navei, Hominideii nu prea ştiau încotro s-o 
ia. Dar până să se dumirească ei ce şi cum, dintr-odată le apăru în faţă 
planeta noastră. Pe măsură ce se apropiau de ea, văzură și o ţară în formă 
de peşte — despre care cred că nu mai trebuie să vă dau şi alte amănunte 


pentru a o identifica. Apoi, cotind-o uşor spre dreapta, Hominideii văzură 

un oraș ca o plăcintă, situat mai spre coada peştelui. Și, după asta, dădură 
cu năsucurile de o căsuță cu acoperiș roșu, care avea geamurile de la 


bucătărie larg deschise. 

Astfel, mica farfurie zburătoare pătrunse pe fereastră şi ateriză într-un 
final pe masă, fix sub nasul... prietenei mele. Prietenă pe care o cheamă... 
Mihaela și care susţine încă, sus şi tare, că farfuria cu pricina a căzut atunci 
pe masa ei. Ei, aici, eu una aş avea multe de comentat, dar nu cred că e nici 
locul, nici momentul potrivit ca s-o fac. Voi trece peste spinoasa problemă, 
spunându-vă doar atât: masa pe care a căzut farfuria zburătoare putea fi a 
oricărui copil! 

— Deschideţi odată capacul! strigă Hominiduţa. 

Apoi, după ce băieţii executară comanda, cei trei coborâră de îndată 
pe masă. Iar acolo, ce să vezi? PA-RA-DI-SUL! 

— Ce de bunătăţi! mormăi, ceva mai vesel decât de obicei, Hominidoi. 
Asta în timp ce deja se apucase să înfulece de zor dintr-o varză de Bruxelles, 
stând așa, în picioare. 

— Priviţi! Ce morcov mare am găsit! zise şi Hominidel, indicând vesel 
leguma cu pricina. Şi culmea, nu e verde! 

— Mazărea însă este! zise Hominiduţa. La fel ca pe la noi! 

După care, fiind mai harnică decât băieţii (aşa cum sunt de fapt — 
orice ar spune unii — mai toate fetiţele), se și apucă să rostogolească pe nava 


lor vreo câteva boabe de mazăre. Apoi și două cireşe. 

Exemplul ei fu urmat de îndată şi de băieţi. Hominidel și Hominidoi 


erau mai puternici, aşa că reușiră într-un interval de timp record să umple 
întreaga farfurie zburătoare. Apoi, fără prea multe vorbe, traseră şi capacul 
navei, care era cât pe ce să-şi ia zborul. Spun că era cât pe ce, fiindcă de 
plecat nu plecară de îndată. Cel puţin nu înainte ca Hominiduţa să lase 
nişte bănuţi mici pe masă, drept plată. Din cauza emoţiilor, aproape că 


uitaseră de ei... 

Fiindcă, vedeţi voi, chiar dacă Hominideii erau nişte extratereștri săraci, 
asta nu însemna că erau și hoţi. Ei porniseră la cumpărături, nu la furat! 

Acum poate că unii dintre voi se întreabă ce făcea Mihaela în tot 
timpul ăsta. Era și ea la masă? Îi văzuse pe micii ei vizitatori? Şi dacă da, ce 
anume i-a întrebat? Ei bine, vă voi spune atunci că Mihaela se afla într-adevăr 
acolo. Şi îi privea pe Hominidei cu nişte ochi mari, cât cepele. Iar de spus, 
din cauza emoţiilor, nu apucă să spună mai mult de: „Hi!” Cel puţin asta se 
întâmplă la prima lor întâlnire. Desigur, Mihaela ne-a povestit atunci că a 
reacţionat rapid și articulat. Că a reușit chiar să îi întrebe de unde vin ori de 


ce li se pare atât de gustoasă varza de Bruxelles. 

— Hei, cine sunteţi voi? pretinde ea că ar fi întrebat atunci. 

— Suntem Hominidei, ar fi răspuns cică, în cor, micii extratereștri. 

— Veniţi din spaţiu? 

— Da, venim de pe frumoasa planetă Homa! 

— Şi aţi bătut atâta cale doar pentru niște legume? ar fi insistat Mihaela, 
aproape scârbită. Cum de vă puteţi apropia de varza de Bruxelles? Brr! 

Mihaela i-a întrebat asta pentru că ea nu numai că n-o găsea 
apetisantă, dar chiar se pregătea s-o arunce câinelui sub masă. 

„Ruşine să-ţi fie, mofturoaso!” ne-a povestit Mihaela că i-ar fi zis 
atunci, în cor, Hominideii.„ Cum poţi să-ţi arunci aşa mâncarea, când există 
atâţia copii pe alte planete, sau poate chiar și pe a ta, care n-au ce pune în 
farfurie?” cică ar mai fi adăugat ei după. 

Moment în care Mihaela rămase, de uimire, cu gura ca la dentist. 
Adică larg deschisă. 

lar asta se întâmpla fiindcă ei nu îi spusese nimeni până atunci că ar 
exista copii chiar atât de săraci. Nu mă feresc să vă zic că de ruşine Mihaela 
se înroşi până-n vârful nasului. Și cu toate că Hominideii erau atât de mici 
încât ar fi putut să îi facă pilaf, la o adică, fetiţa nu se gândi nici o clipă la 


una ca asta. Ci, foarte stânjenită de prima lor ceartă (care a fost, de fapt, şi 

ultima), își plecă privirea. Apoi, tăcu chitic, ascultându-i pe Hominidei, 
care i-ar fi zis atunci câte şi mai câte. 

Eu una însă rămân la convingerea mea: povestea ei a fost plină de 
înflorituri! Numita Mihaela, din cauza surprizei, nu a putut să spună atunci 
decât „Hi!”. 

Cel puţin nu cred să fi spus mai mult la prima lor întâlnire! Şi sunt 
convinsă că s-au certat de-abia în a doua, iar de împăcat şi împrietenit au 
făcut-o în următoarele. Ei, dar oricum ar fi fost, ce e sigur e că Mihaela şi 
Hominideii s-au mai întâlnit în repetate rânduri. Au avut loc întâlniri de 
gradul doi, trei și patru! Şi pe măsură ce vizitele se înteţeau, lucrurile 
începură să se schimbe în bine pentru toţi cei implicaţi în acest minunat 
schimb de experienţă. Hominideii reușiră să-şi hrănească toată vecinătatea, 
apoi chiar întreaga planetă, iar asta fără să păgubească pe cineva. După care, 
atunci când Mihaela le dădu şi nişte seminţe (ca să-și planteze legumele lor 
pe Homa) nici măcar nu mai veniră după mâncare. Ci doar în vizite de 
curtoazie. 

Hominideii îi aduceau prietenei noastre (care devenise între timp şi 
a lor) o grămadă de legume proaspete ce începuseră să crească pe Homa. 

— Ce e aceasta? se interesă Mihaela. 


— O căpşună, răspunse Hominiduţa. 

— Verde? se minună Mihaela. 

— E tare bună, o asigură micuța extraterestră. 

Și pentru că legumele acelea erau toate mici, verzi şi aveau gustul 
nemaipomenit al bomboanelor de mentă, Mihaela le păpa cu mare poftă. 

— Hmmm... mormăi Mihaela. Ciudat, sunt dulci şi bune! 

Tot cam pe atunci începu Mihaela să mănânce, cooperantă de parcă 
n-ar fi fost ea, tot ce se străduiau părinţii să îi ofere. Poate nu mă credeţi, 
dar chiar așa s-a întâmplat. Mica mofturoasă — cea care odinioară arunca 
mâncarea, o înghesuia în spatele patului ori şi-o îndesa prin buzunare — se 
schimbase. Mulțumită micilor ei prieteni verzi devenise o fetiţă rezonabilă. 
Una care, spre marea bucurie a părinţilor ei, nu numai că mânca absolut 
tot din farfurie, dar începuse să ceară şi supliment. 

Și ştiţi ceva? Acesta a fost și cheia succeselor ei viitoare. Căci mâncând 
cu poftă, Mihaela a reușit să se transforme, după câţiva ani, într-o 
domnişoară în toată puterea cuvântului, care — deși nu mai e vizitată de 
micii ei prieteni, Hominideii — continuă să mănânce multe fructe şi legume 
proaspete. Atâta doar că acum nu îi mai sunt aduse de către prietenii ei 
verzi, simpatici şi înalți cât păstăile de mazăre, ci și le procură singură, de 
la piaţă. Mai ales pe cele verzi, care au rămas, dintr-o pricină lesne de înţeles, 


favoritele ei. 


19 


Editura LiterNet, 2015 


Sînziana Popescu | Hominideii 


Citiţi şi alte volume din colecţia cărților pentru copii a Editurii LiterNet: 


1. Alina Andrei, Iuliana Vilsan - Prea frumoasa poveste a d-lui Măgar 
Voicu Bojan - 9 + 1 poveşti cu mustăţi despre nişte hamsteri cu adevărat adevărați 
Valentina Carmen Dincă, Iuliana Vilsan - Lumea lui Cinpicilă- Mofiurici 
Kenneth Grahame - Vântul prin sălcii 


2. 

3. 

4. 

5. Cătălina Miciu, Iuliana Vîlsan - Uşu, măgăruşul buclucaş 

6. Valentina Mihart, Iuliana Vîlsan - Aventurile lui Norulet, măgăruşul călător 
7. 


Sînziana Popescu - Andilandi - Călătoria lui Vlad în Celălalt Tărâm / Teatru pentru prichindei: mari, 
mici şi mititei / Domnul de Ciocolată 


8. Eliane Roussel - Douğ povești cu Papuşi & Deux histoires de Papouch’ / Le conte de l'oiseau bleu et du chat 
noir / Povestea Păsării Albastre şi a Motanului Negru / Zmeul din Lună © A Holdsdrkâny / Zmeul din Lună 
e Der Monddrache / Zmeul din Lună & El Dragón de la Luna / Zmeul din Lună € Le Zméou de la Lune 


9. Nicole Sima, Iuliana Vilsan - Povestea măgăruşului 

10. Mediana Stan, Răduly Melinda - Păpădii 

11. Mediana Stan, Mircea Drăgoi - Cucurigu-Piticot 

12. Mediana Stan - Regele Harbuz 

13. Dana Stănescu - Motanul Suki şi floarea 

14. Eduard one, Iuliana Vilsan - Aventurile măgarului Alfred 


15. Lucia Verona, Gabriela Vrânceanu Firea, Radu Preda, Olga Delia Mateescu, Cristina Grecu - Carte 
de povești 


16. **** - Poveşti cu spiriduși şi zâne 


Lista completă a volumelor din colecţia pentru copii se află la htrp://editura.liternet.ro/catalog/toate/0/2/Carti- 
pentru-copii.html. Lista completă a volumelor publicate de Editura LiterNet este disponibilă la adresa 
hrp://editura.liternet.ro/catalog. Toate volumele pot fi descărcate gratuit de pe siteul LiterNet pentru uz 
personal. Reproducerea lor pe alte siteuri sau pe alte suporturi este interzisă. 


